Na včerajší otvorený list adresovaný predsedovi politickej strany Slováci vpred! zareagoval aj prof. Dr. Zoroslav Spevák. Jeho reagovanie zverejňujeme v úplom znení:
Vážená pani šéfredaktorka,
dovolím si zareagovať na tzv. Otvorený list, v ktorom sa z anonymity útočí na pána Pavla Surového, a v ktorom sa uvádza aj meno mojej osoby, v súvislosti zaznamenávania môjho životného jubilea v Kultúrnom stredisku Kysáč, s cieľom znehodnotiť a pošpiniť tú udalosť.
1. Novinárskym pravidlom je, že sa tzv. otvorené listy podpisujú plným menom a priezviskom. Inak, v čom je ich otvorenosť, nie?
2. Zverejnenie tohoto textu, plného ničím doložených invektív, je jednoznače úderom pod pás. Keď ide o uvedenú udalosť v Kysáči, všetko bolo veľmi skromné, p. Surový všetky organizačné práce, podľa toho, ako ma priebežne informoval cestou SMS-iek, vykonal sám, skromné občerstvenie som zasa zabezpečil ja, z vlastného vrecka. Je úbohé a nízke predstavovať túto udalosť ako rozhadzovanie peniaz, ktoré sa akože mohli použiť na folklórne aktivity. Je to úbohé, nízke a jednoznačne zlomyseľné. Ja som svojho času vystúpil z Národnostnej rady práve preto, že som videl, ako sa nemilobohu začína plytvať peniazmi. Potom už tomu plytvaniu nič nestálo v ceste. Som totiž dôsledným zástancom skromnosti, účelovosti a čistých účtov.
3. Verím, že p. Surovému umožníte odpovedať a obhájiť svoje meno a česť, čo by znamenalo, že v tejto už naozaj nepríjemnej situácii ste nepodľahli tlakom a že u Vás predsa len zvíťazil profesionalizmus, objektívnosť a pocit ľudskej spravodlivosti.
Úprimne si želám, aby sa tak stalo, najviac kôli Vám samej.
S pozdravením,
Prof. Dr. Zoroslav Spevák